Imtella' Marzu 11, 2021 L-Aġenzija tal-Mediċini Ewropea, l-EMA qalet li s'issa m'hemm ebda evidenza li torbot il-vaċċin tal-kumpanija AstraZeneca għal mard li żviluppaw żewġ pazjenti li tlaqqmu b'din it-tilqima fl-Awstrija. Il-Ħadd li għadda l-awtoritajiet tas-saħħa Awstrijaċi ssospendew l-użu ta' konsenja tal-vaċċin tal-AstraZeneca wara li mara ta' 49 sena mietet kawża ta' trombożi multipla. Hija mietet għaxart ijiem wara li ngħatat it-tilqima. F'każ separat mara ta' 35 sena ddaħħlet l-isptar tbati minn uġigħ fil-pulmun wara li ngħatat il-vaċċin mill-istess konsenja. L-Estonja, il-Litwanja, il-Lussemburgu, il-Latvja u d-Danimarka ssospendew l-użu ta' dan il-vaċċin minn din il-konsenja. Madankollu fi stqarrija, l-Aġenzija tal-Mediċini Ewropea qalet li minn investigazzjoni preliminari jirriżulta li m'hemm ebda indikazzjoni li l-vaċċin ikkawża dawn il-kundizzjonijiet li mhumiex elenkati bħala side effects mal-għoti tal-vaċċin. L-Aġenzija żiedet tgħid li għalkemm f'dan l-istadju ma jidhirx li hemm xi diffett, il-kwalità tal-konsenja qiegħda tiġi investigata. Intant rapporti fil-midja qalu li Malta rċeviet konsenja ta' dan il-vaċċin, bl-awtoritajiet tas-saħħa Maltin qegħdin jevalwaw din il-kwistjoni. Skont ir-regolatur, din il-konsenja fiha miljun doża li tqassmet fi 17-il pajjiż Ewropej fosthom l-Awstrija, il-Bulgarija, Ċipru, id-Danimarka, l-Estonja, Franza, il-Greċja, l-Islanda, l-Irlanda, il-Latvja, il-Litwanja, il-Lussemburga, Malta, l-Olanda, il-Polonja, Spanja, u l-Iżvezja. "L-informazzjoni disponibbli s'issa tindika li n-numru ta' każijiet ta' trombożi f'nies imlaqqma mhuwiex ogħla minn dak li jidher fil-popolazzjoni. Mid-9 ta' Marzul li għadda, 22 każ kienu ġew irrappurtati fost it-3 miljun persuna mlaqqma bil-vaċċin tal-kumpanija AstraZeneca fiż-Żona Ekonomika Ewropea", qalet l-EMA. It-tilqima tal-AstraZeneca hija waħda minn erbgħa approvata bħalissa għall-użu fis-27 stat membru tal-UE flimkien mal-vaċċini żviluppati minn Pfizer / BioNTech, Moderna u Johnson & Johnson li ġiet approvata llum.